Met die Weskus Erfenis Makietie fees agter die rug, is dit weer tyd vir 'n vars opdatering van al die nuusgebeure al rondom ons kuslyn. In die jongste weergawe, wat uit meer as 400 fotos en 7 musiekvideos bestaan, dek ons die kuslyn vanaf Walvisbaai en loop dan op met 'n skurwe draai verby Kaalgatbaai tot bo in Gansbaai.
En so tel Trawler Heritage se neus mos die ander dag 'n reukie op, amper iets soortgelyks soos wanneer die drywer (per abuis, nogal) bloederige "hold" water laat staan en vergaan het vir 14 dae onder in die skuit se bilges... julle weet wat Trawler Heritage bedoel. Ek wou mos sê dat die mense daar by Houtbaai se fabriek word al meer norser namate die pelagiese seisoen vorder. Moeg gewerk kan hulle wragtag nie wees nie, dis juis daar waar Trawler Heritage mos toe 'n vismeeldampie ruik en ontdek toe dis al die tyd die duiwel(s) daarbo teen die hange van Houtbaai wat die fabrieksmense so omkrap. (In daai geval net so baie vir Trawler Heritage ook). Sal Trawler Heritage toe mos die ander dag kennis maak met 'n webwerf genaamd smellfishy.co.za. Nou toe nou, daar is wraggies mense daarbuite wat gekant is teen die pelagiese bedryf wat 'n bedreiging inhou vir hulle gesondheid. Wel, Trawler Heritage het nuus vir julle. Elke keer as julle 'n bekertjie melk in julle koffie of pap gooi, kry julle vismeel in, om nie eens te praat van julle gunsteling hoender kitskos geregte nie. Sien, die landboubedryf maak staat op die vissermanne om hulle van vismeel te voorsien, en dis veral die hoëprestasie boerderye in die suiwel en pluimvee bedryf wat nog meer afhanklik is van vismeel om te produseer. Sonder vismeel dood ons van die honger! Daar is natuurlik 'n alternatief beskikbaar...fyngemaalde vlieglarwe-meel, wie wil nou dit vir ontbyt hê? Terug by die smellfishy webwerf, was dit vir Trawler Heritage eerder 'n geval van "gone in 60 seconds", want toe ek op die eerste skakel druk en die aantal vismeelfabrieke in Suid-Afrika word verkeerdelike aan die volk oorgedra, toe weet Trawler Heritage sommer - dis tyd mors die. Maar dis nie waar dit eindig nie - die spul duiwels daar teen die berg verdink toe ook die pelagiese vloot daarvan dat hulle vis vang waar hulle nie mag nie. Trawler Heritage vind dit vreemd, want hoe op dees aarde kan jy geregistreerde vistreilers wat wettiglik in ons gebiedswaters werk van so iets verdink? Waarom is al die ongeregistreerde vaartuie wat daagliks onwettig vanuit Houtbaai werk, en ons visbronne plunder, dan nie ook op julle webwerf nie? Ek vra maar net...Die oorsaak van al die griewe is vanweë die feit dat eiendomsontwikkeling in Houtbaai oor die jare heen toegelaat is om feitlik tot teenaan die vismeelfabriek opgerig te word. Houtbaai is alreeds vir dekades nee, eintlik al eeue lank 'n bondgenoot vir seevaarders en vissermanne. Trawler Heritage is oortuig daarvan dat Diaz eerder 'n klipkruis teen die hange van Houtbaai geplant het, eerder as Kaappunt soos daar in die geskiedenisboeke geskryf staan. Die vismeelfabriek van S.A. Sea Products (ag, kom ons praat sommer weer van Da Gama Visbedryf) is so strategies geleë langs ons kus dat ons nie sonder dit kan klaarkom nie. Daardie fabriek is die einste fabriek waar feitlik die hele pelagiese vloot al 'n vrag vis afgelewer het, hetsy uit nood, met 'n skuit wat lek, of om net te skuil teen die wind, of wat ookal die rede(s) mag wees. Feit bly staan, Da Gama Visbedryf bly in Houtbaai! Klaar gepraat.
Afgeneem hieronder is 'n vensterraam uit 'n muur geruk is op die grondverdieping van die Houtbaai hawekantoor tydens die onluste.